กสทช.ชงบอร์ดสั่ง “ช่อง 8” จอดำ 1 วันช่วงรายการ “ช่องส่องผี” 31 ก.ค.นี้
กสทช.ชงบอร์ดสั่ง “ช่อง 8” จอดำ 1 วันช่วงรายการ “ช่องส่องผี” 31 ก.ค.นี้
16 ก.ค. 2563

พล.ท.พีระพงษ์ มานะกิจ กรรมการ กิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในฐานะประธานคณะอนุกรรมการด้านผังรายการและเนื้อหารายการ เปิดเผยภายหลังเรียกรายการช่องส่องผี ทางช่อง 8 มาชี้แจงและรับทราบข้อกล่าวหา ซึ่งหลายฝ่ายระบุว่ามีเนื้อหาบิดเบือนประวัติศาสตร์ และนำมาซึ่งความเสียหายทั้งทางประวัติศาสตร์และวัฒนธรรม ว่า กสทช. ซึ่งจะมีตัวแทนจากกระทรวงมหาดไทย และกระทรวงวัฒนธรรม เข้าร่วมรับฟังด้วย
โดยคณะอนุกรรมการด้านผังรายการและเนื้อหารายการได้มีการวินิจฉัยแล้วว่ารายการช่องส่องผีนั้นมีความผิด โดยการนำเสนอเนื้อหาเกี่ยวกับประวัติศาสตร์ที่บิดเบือนต่อความเป็นจริงจึงให้มีการพักการออกอากาศเป็นเวลา 1 วัน ซึ่งก่อนหน้านี้ทางรายการได้ยุติการออกอากาศไปแล้วแต่ได้มีการนำรายการอื่นมาออกอากาศแทน
อย่างไรก็ตาม กรณีดังกล่าวถือว่ามีความผิด ดังนั้น จึงเห็นควรให้จอดำในช่วงรายการช่องส่องผีต้องออกอากาศเป็นจำนวน 1 ครั้ง ซึ่งจะต้องนำเข้าที่ประชุมคณะกรรมการ (บอร์ด) กสทช. ในวันที่ 29 ก.ค.63 เพื่อขอการอนุมัติ โดยคาดว่าวันที่ช่อง 8 ในช่วงเวลาที่รายการช่องส่องผีจะออกอากาศจะต้องจอดำจะเป็นวันที่ 31 ก.ค.63